Muhammad Solih: Komilovning muxolifatga doir bayonoti saylovdan keyingi o’yinga o’xshaydi
Muhammad Solihning aytishicha, Komilovning bayonoti siyosiy faoliyatni tiklash qaroridagi o’zbek muxolifatiga emas, O’zbekistonda raqobatsiz saylovdan xafsalasi pir bo’lgan xalqaro jamoatchilikka mo’ljallangan
O’zbekiston Tashqi ishlar vaziri Abdulaziz Komilov 22-oktabrda – prezident saylovidan ikki kun oldin O’zbekiston va Rossiya jurnalistlariga bergan . Unga ko’ra, vatanga qaytish qarorida bo’lgan muxolifatchilar uchun mamlakatda hech qanday tahdid yo’q. Komilov, xususan, prezident Mirziyoyevning O’zbekistonga qaytib, vataniga xizmat qilishni istagan odamlarning fikrlariga quloq solishga tayyor ekani haqidagi gaplarini ham esga oldi. Vazir muxolifatning tarqoqligini, ayrimlari shaxsiy, ayrimlari siyosiy sabablar bois xorijda yurganini, hukumatga aniq takliflar bilan chiqish bilan birga asossiz tanqidlar bo’layotganini ham ta’kidladi. Prezident saylovlari arafasida berilgan bu matbuot anjumanida asosiy ishora shuki, hukumat muxolifatga qarshi emas, muxolif shaxslarning O’zbekistonga kelishi uchun to’siq yo’q. So’nggi paytda xorijdagi muxoliflatchilarning ayrimlari O’zbekistonga borib kelmoqda, ammo safarlari siyosiy faoliyat bilan bog’liq deyish qiyin. Mamlakatga qaytib, siyosiy faoliyatni tiklash qaroridagi muxolifatchilar esa hukumat marhamatidan bebahra qolgan. “Erk” partiyasining rahbari Muhammad Solih Mirziyoyev hokimiyati davrida ham keskin tanqid ostida qolayotgan muxolifatchilardan. Nafaqat uning o’zi, partiyaning mamlakatdagi faollari ham tazyiqlarga uchrab turibdi. Muhammad Solih prezident Mirziyoyevning muloqot haqidagi bayonotlari ortidan bir necha bor vatanga qaytishga urindi, ammo imkon berilmadi. Siyosiy arbobning “Amerika Ovozi”ga aytishicha, Komilovning bayonoti siyosiy faoliyatni tiklash qaroridagi o’zbek muxolifatiga emas, O’zbekistonda raqobatsiz saylovdan xafsalasi pir bo’lgan xalqaro jamoatchilikka mo’ljallangan, xorijdagi o’zbek muxolifati, “Erk” partiyasi takliflarga ochiq. Malik Mansur Toshkent Davlat Universitetini (hozirda O'zbekiston Milliy Universiteti) bitirgan. Professional jurnalist. Bu sohada 1990-yilardan beri ishlab keladi. O'zbekistonda qator nashrlarda faoliyat yuritgan. "Amerika Ovozi bilan 2002-yildan buyon hamkorlik qilib keladi. Vatandagi siyosat, iqtisod va ijtimoiy hayotni yoritadi.